# מסלול הטבה מס' 42 – התמחות להיי-טק – התמחות לעובדים בעבודה ראשונה (פיילוט)

## כללי

* 1. הרשות הלאומית לחדשנות טכנולוגית (להלן: "**רשות החדשנות**" או "**הרשות**") מסייעת ומעודדת, במישרין או בעקיפין, חדשנות טכנולוגית בתעשייה בישראל באמצעות מגוון מסלולים, כלים ופעולות המבוצעים על ידה.
  2. ביום 15.1.2017 התקבלה החלטת ממשלה מס' 2292 - "תכנית לאומית להגדלת כוח אדם מיומן לתעשיית היי-טק" שמטרתה לקדם מענה למחסור הקיים במשק הישראלי בכוח אדם מיומן לתעשיית ההיי-טק בישראל, בין היתר, על ידי שיפור ההון האנושי הרלוונטי הקיים בישראל.
  3. דו"ח ההון האנושי בהיי-טק בישראל 2018, שפרסמו רשות החדשנות ו-Start Up Nation Central בסוף 2018, מצביע על כך כי אחד האתגרים המרכזיים הוא אי מימוש פוטנציאל שילובם של בוגרי ההשכלה הגבוהה במקצועות הטכנולוגים בתפקידי פיתוח בליבת ההיי-טק. 41% מהחברות המשתתפות בסקר העידו כי הן לא גייסו עובדים ללא ניסיון במחצית הראשונה של 2018. כמו כן עולה מהסקר כי 75% מהמגויסים לעבודה ראשונה גוייסו מקרב בוגרי האוניברסיטאות, בעוד שמספר הבוגרים השנתי במקצועות הרלבנטיים דומה בין האוניברסיטאות למכללות.
  4. לצורך כך גובש מסלול הטבה מס' 42 - התמחות להיי-טק – התמחות לעובדים בעבודה ראשונה (פיילוט) (להלן: "**מסלול ההטבה**" או "**המסלול**"), אשר נועד לתמרץ חברות מתעשיית ההיי-טק לפתוח משרות לעבודה ראשונה לבוגרים טריים של מוסדות להשכלה גבוהה במקצועות היי-טק, ולפתח ערוצי התמחות בעבודה, לטובת מיצוי הפוטנציאל של בוגרים אלה וצמצום המחסור הקיים בכוח האדם המיומן בתעשייה.
  5. המענק אשר יוענק במסגרת מסלול ההטבה, יינתן לחברות היי-טק בגין העסקה והתמחות בעבודה של עובדים בעבודה ראשונה בתפקידי פיתוח בתעשיית ההיי-טק, בשים לב לגידול במספר המועסקים כאמור במסגרת המסלול לעומת העסקה בתקופה קודמת כפי שיפורט במסלול ההטבה בהמשך, לפרק זמן של לפחות שישה חודשים, באופן שיעודד חברות בתעשיית היי-טק להעסיק מספר גדול יותר של עובדים בעבודה ראשונה, להעמיק את הידע והניסיון שלהם ולשלבם בהצלחה בתעשיית ההיי-טק בישראל.

## הגדרות

במסלול הטבה זה, תיוחד למונחים הבאים ההגדרה המופיעה בסעיף זה זולת אם הוגדר אחרת בחוק החדשנות או בגוף מסלול ההטבה. מונח שלא הוגדר במפורש במסלול הטבה זה תינתן לו המשמעות בהתאם לחוק החדשנות.

* 1. **"אתר אינטרנט"**

אתר האינטרנט של רשות החדשנות בכתובת [www.innovationisrael.org.il](http://www.innovationisrael.org.il).

* 1. **"בקשה"**

בקשה המוגשות מכוח מסלול הטבה זה לקבלת הטבה בתקופה מסוימת במסגרת תכנית.

* 1. **"בעל מניות"**

אדם או גוף המחזיק, במישרין או בעקיפין, במניות המבקש.

* 1. **"הוועדה" או "וועדת המחקר"**

כמשמעה בסעיף 3 להלן, אשר תשמש כוועדת המחקר (כמשמעותה בחוק החדשנות) לצורכי מסלול הטבה זה.

* 1. **"זכאי להתמחות"**

תושב ישראל או זכאי לעלות למדינת ישראל לפי חוק השבות, תש"י-1950, בן 18 ומעלה, אשר עומד בכל התנאים הבאים במצטבר:

* + 1. בוגר תואר ראשון ממוסד להשכלה גבוהה, או הנדסאי/ת במקצועות: מדעי המחשב, הנדסת מחשבים, הנדסת תוכנה או הנדסת חשמל ואלקטרוניקה.
    2. לא הועסק בתפקיד פיתוח בתעשיית ההיי-טק, לרבות במשרת סטודנט בפיתוח, לתקופה של מעל 3 חודשים רצופים.
    3. לא הועסק ע"י מגיש הבקשה.
  1. **"חוק החדשנות"**

החוק לעידוד מחקר, פיתוח וחדשנות טכנולוגית בתעשייה, התשמ"ד – 1984.

* 1. **"חונך"**

עובד העובד אצל מגיש הבקשה אשר יהיה אחראי ללוות מקצועית את הזכאים להתמחות בהתאם למטלות התפקיד.

* 1. **"מבקש" או "מגיש בקשה"**

חברה בערבון מוגבל שהתאגדה ונרשמה כדין בישראל ופועלת בהתאם לדיני מדינת ישראל למטרות רווח אשר הגישה בקשה לקבלת הטבה המוענקת במסגרת במסלול הטבה זה.

* 1. **"מענק"**

מימון הניתן על ידי רשות החדשנות למקבל האישור לשם ביצוע תכנית מאושרת לפי מסלול הטבה זה.

* 1. **"עובד" או "העסקה"**

לצורכי מסלול זה משמעם במסגרת יחסי עבודה (עובד מעסיק) בלבד ולא בכל מסגרת אחרת.

* 1. **"שכר קובע"**

יחושב כדלקמן:

* + 1. השכר החודשי ברוטו הכולל את שכר הבסיס בגין שעות עבודה רגילות וחלף שכר (מחלה, חופשה, חגים, אבל וכיוצא בזה) לפי תלוש השכר האחרון ובנוסף את השכר ברוטו בגין רכיבי עבודה נוספת או שעות גלובאליות על פי ממוצע 3 החודשים האחרונים.
    2. לעניין חישוב השכר הקובע לא יוכרו החזרי הוצאות, רכיבי ביטוח פנסיוני וקרנות השתלמות, מענקים, בונוסים, אופציות ורכיבי שכר אחרים וכן לא יוכרו הוצאות המעסיק.
  1. **"תוספתיות"**

הפער בין מספר זכאים להתמחות בגינם מגיש הבקשה מבקש מענק ב-12 החודשים הראשונים של תקופת הביצוע, כמפורט בבקשה, אל מול מספר העובדים שהתחילו את העסקתם אצל המבקש ב-12 החודשים הקודמים למועד הגשת הבקשה בתפקידי מחקר או פיתוח ושבמועד תחילת העסקתם היו עומדים בהגדרת זכאי להתמחות.

* 1. **"תכנית" או "תכנית התמחות"**

תכני ההתמחות המוצעים אשר יכללו, בין השאר, את הפרטים כדלקמן:

* + 1. הגדרות התפקיד ותאורי התפקיד שבהם המבקש מציע לשלב זכאים להתמחות. התפקידים נדרשים להיות תפקידי מחקר ופיתוח אצל המבקש.
    2. הכשרה של לפחות 4 שעות שבועיות.
    3. תכני ההתמחות לרבות ידע מעשי ותיאורטי, כישורים וחונכות, הנדרשים למילוי התפקיד, ואשר יסייעו לעובד להשתלב בהצלחה אצל המבקש.
    4. תהליך ההערכה של המבקש את הזכאים להתמחות שיועסקו על ידיו.
    5. הצהרה על מספר הזכאים להתמחות שברצונו של המבקש לקלוט. מספר הזכאים להתמחות המבוקשים לא יקטן מ 2 ולא יעלה על 10.
  1. **"תעשיית ההיי-טק" או "חברות היי-טק"**

תאגידים שהתאגדו בישראל שעיקר פעילותם בענף תעשיות טכנולוגיה עילית, שירותים עתירי ידע טכנולוגי בענפי התוכנה (ענף 62 לסיווג האחיד של ענפי הכלכלה), שירותי מידע (ענף 631 לסיווג האחיד של ענפי הכלכלה למעט "שירותי מידע אחרים") ומחקר ופיתוח (ענף 721 לסיווג האחיד של ענפי הכלכלה) כהגדרתם בידי הלשכה המרכזית לסטטיסטיקה, או חברות שקיבלו מענקים מרשות החדשנות במסלולים המפורטים בנספח א'.

* 1. **"תקופת הביצוע"**

תקופה בת 18 חודשים שתחל במועד שיקבע על ידי הוועדה.

מובהר כי השימוש בלשון זכר במסלול זה נעשה מטעמי נוחות בלבד וכי בכל מקום בו נעשה שימוש בלשון זכר, הכוונה גם בלשון נקבה במשמע.

## הוועדה

* 1. **הרכב הוועדה** 
     1. ועדת המחקר הפועלת מכוח מסלול הטבה מס' 34 של רשות החדשנות - תכנית לעידוד סיירות תכנות (פיילוט), תשמש כוועדת המחקר הפועלת במסגרת מסלול הטבה זה.
     2. להרכב ועדת המחקר הנ"ל יתווסף עובד נוסף מטעם רשות החדשנות במעמד חבר, אשר ימונה על-ידי המנהל הכללי של רשות החדשנות.
  2. **תפקידי הוועדה וסמכויותיה**
     1. לוועדת המחקר הסמכות לקבל כל החלטה הדרושה לשם הפעלת המסלול (ככל שאינן סותרות את הוראות חוק החדשנות, התקנות, הכללים, הנהלים וההוראות שנקבעו מכוחו) ובכלל זה:
        1. לדון בכל בקשה המוגשת לפי מסלול זה.
        2. לבחון את הבקשות המוגשות במסגרת מסלול ההטבה בהתאם לתנאי הסף ולאמות המידה, לבחור מתוכן את הבקשות המאושרות.
        3. לעשות כל פעולה לצורך בחינה וההערכה של מצגיהם של המבקשים, לרבות בנוגע לאופן ביצוע התכנית המוצעת והתחייבויות המבקש.
        4. לאשר או לפסול באופן מלא או חלקי, בהתאם לנהלים שקבעה הוועדה, כל שינוי שמבוקש לבצע בתכנית המאושרת לעומת הבקשה המקורית שהוגשה.
        5. לעקוב אחר ביצועה של תכנית מאושרת, ולהחליט האם לקבוע תנאים להמשך ביצוע התכנית, או האם להפסיקה.
        6. לאשר או לדחות תכנית שהוגשה ובכלל זה להציב תנאים לאישורה.
        7. לאשר הארכת תקופת הביצוע של התכנית המאושרת ללא תוספת תקציבית עד לניצול מלא של התקציב המאושר ו/או בהתאם לנהלים שתקבע הוועדה.
        8. לאשר קיצור תקופת הביצוע של התכנית המאושרת לרבות ככל שנוצל התקציב המאושר במלואו והוגשמו יעדי התכנית המאושרת.
        9. לבטל או להפסיק תמיכה בתכנית מאושרת.
        10. לקבוע ולפרסם נהלים לביצוע מסלול הטבה זה.
     2. ראש רשות החדשנות יהיה רשאי למנות ועדות משנה מקרב חברי ועדת המחקר ולקבוע את פעולות העזר שוועדות המשנה יוכלו לבצע לשם פעילות הוועדה.
  3. **גמול**

חברי הוועדה מקרב הציבור יהיו זכאים לגמול עבור השתתפותם בישיבות הוועדה, זאת בהתאם לנוהל אשר נקבע על-ידי מועצת רשות החדשנות לעניין זה.

* 1. **ממלא מקום יו"ר הוועדה** 
     1. אחד מחברי הוועדה מקרב עובדי רשות החדשנות אשר ימונה ע"י ראש הרשות ומנכ"ל הרשות, יוסמך לשמש כממלא מקום של מנכ"ל הרשות בתפקיד ממלא מקום יו"ר הוועדה.
     2. עובד רשות זה יוכל לשמש כממלא מקום יו"ר הוועדה בכפוף למתן הרשאה בכתב מראש הרשות קודם לדיון הפרטני של הוועדה.

## אופן הגשת הבקשות ותהליך בחירת הבקשות המאושרות

* 1. הליך הגשת הבקשה, יעשה באחת או שתי הדרכים המפורטות להלן:
     1. קול קורא
        1. רשות החדשנות תפרסם מעת לעת, פניה לציבור להגשת בקשות לקבלת מענק. הפניה לציבור תכלול, בין היתר, את אופן הגשת הבקשות וכן את המועד האחרון להגשת הבקשות. בקשה לקבלת מענק תעשה בכפוף ובהתאם לתנאים שיפורטו בפניה לציבור.
        2. בפני הוועדה תובאנה כל הבקשות שהוגשו עד למועד האחרון להגשת הבקשות ואשר היו מוכנות לדיון, בהתאם לתקציב שהוקצה לקול הקורא. הוועדה לא תדון בבקשות שהוגשו באיחור.
     2. הגשה שנתית-שוטפת
        1. הגשת בקשות לקבלת מענק תתאפשר במהלך כל השנה, בהתאם למועדים שתקבע ועדת המחקר.
        2. בכל תקופה כאמור שתקבע ועדת המחקר, תובאנה בפני הוועדה כל הבקשות שהגיעו עד לאותו מועד ואשר היו מוכנות לדיון, בהתאם לתקציב שהוקצה.
     3. הגשה במועדים שנקבעו מראש
        1. הגשת בקשות לקבלת מענק תתאפשר במספר מועדים קבועים מראש במהלך השנה, בהתאם למועדים והוראות שתקבע ועדת המחקר.
        2. בפני הוועדה תובאנה כל הבקשות שהוגשו עד למועד האחרון והיו מוכנות לדיון.
  2. במהלך בחינת הבקשה, הוועדה תהא רשאית לקבל ולהיעזר בחוות דעת מבודק מקצועי שימונה על ידי רשות החדשנות.
  3. הבודק המקצועי יהא מוסמך לדרוש ממגיש הבקשה כל מידע נוסף הדרוש לשם בדיקת הבקשה.
  4. הוועדה רשאית לא להתחשב בכל הצעה שהיא בלתי סבירה.
  5. הוועדה או מי מטעמה, רשאית לפנות במהלך הבדיקה וההערכה אל מגישי הבקשות בכדי לקבל הבהרות להצעותיהם, או בכדי להסיר אי בהירויות שעלולות להתעורר בבדיקת ההצעות. המבקשים ימסרו לוועדת המחקר או לכל מי שהוסמך לכך מטעמה, כל פרט ומסמך נוסף שיתבקשו הדרושים לשם בחינת בקשותיהם.
  6. הוועדה אינה מחויבת לאשר בקשה כלשהי.

## תנאי סף

על מגיש הבקשה לעמוד בעצמו (אלא אם כן נקבע במפורש אחרת) בכל התנאים הבאים, במצטבר, להנחת דעתה של ועדת המחקר. יובהר ויודגש כי די באי-עמידה באחד מתנאי הסף כדי להביא לפסילת הבקשה כולה:

* 1. מגיש הבקשה הינו חברת היי-טק כמוגדר בסעיף 2.14 לעיל.
  2. המבקש אינו עומד לקבל, לשם ביצוע התכנית, סיוע מימוני מהממשלה או מרשות החדשנות שלא לפי הוראות מסלול זה.
  3. מגיש הבקשה ובעלי השליטה בו עומדים בדרישות תקנות לעידוד מחקר ופיתוח בתעשייה (התניית אישורים - שכר מינימום), התשע"א-2011.
  4. מגיש הבקשה או מי מבעלי מניותיו, אינם בעלי חשבונות מוגבלים ואינם נמצאים בתהליך כינוס נכסים, הקפאת הליכים, פירוק וכו' ואין להם חוב בלתי מוסדר לרשות החדשנות. אם למבקש או למי מבעלי מניותיו יש חוב כלשהו לרשות החדשנות, תפעל רשות החדשנות ביחס לחוב בהתאם להוראות חוק החדשנות בנושא זה ובכלל זה סעיף 16א לחוק החדשנות.
  5. עיקר פעילותו של המבקש אינה פעילות של מחקר או פיתוח, על פי הזמנה של אחר, תמורת תשלום מלא או חלקי הניתן כנגד מתן זכויות בעלות, חלקית או מלאה, בידע או במוצר.
  6. בעת הגשת הבקשה, מגיש הבקשה אינו מעסיק יותר מ-1000 עובדים בישראל.
  7. בעת הגשת הבקשה מגיש הבקשה מעסיק לפחות 30 עובדים שעיסוקם הוא מחקר ופיתוח או שמגיש הבקשה קיבל מענק תמיכה מרשות החדשנות במסלולים המפורטים בנספח א' למסלול.

## אופן הגשת הבקשה

* 1. בקשה לקבלת הטבה תוגש לרשות החדשנות על גבי טופס ייעודי, ערוכה לפי הכללים והנהלים שהוועדה קבעה או תקבע מפעם לפעם, ותלווה במסמכים נוספים, לפי דרישת הוועדה או גורם שהוסמך על ידה.
  2. את הטפסים המלאים להגשת בקשה לקבלת הטבה, ניתן יהיה להוריד באתר האינטרנט.

## אמות מידה

בקשה של מבקש שעמד בתנאי הסף תובא לדיון בוועדה וזו תקבל החלטה בעניינה. הוועדה תקבל החלטה לגבי כל בקשה בנפרד בהתאם לאמות מידה המפורטות להלן:

* 1. מידת ההתאמה בין תכני ההתמחות כמפורט בתכנית ההתמחות לתפקידים המיועדים לפי תכנית ההתמחות.
  2. איכות תכנית ההתמחות והיקפי השעות המתוכננים לרבות השילוב של הכשרה תיאורטית והתמחות מעשית, פיתוח כישורים וחונכות.
  3. איכות תהליך ההערכה של המבקש את הזכאים להתמחות אשר יועסקו על ידיו, תיאור אופן ביצוע ההערכה והמשוב.
  4. מספר הזכאים להתמחות אשר המבקש מעונין להעסיק, כמפורט בתכנית ולרבות בשים לב למידת תוספתיות (מובהר כי תוספתיות גדולה הינה חיובית).
  5. התרשמות כללית של חברי הוועדה מהיקף התכנית ואיכותה, לרבות סגל המדריכים והחונכים המלווים תוך התחשבות בפוטנציאל הישימות שלה.

## אישור הבקשה

* 1. לאחר בחינת הבקשה כמפורט לעיל, תקבל הוועדה החלטה האם לאשר או לדחות את הבקשה.
  2. באם אישרה הוועדה את הבקשה, היא תקבע את היקף המענק שיינתן למבקש, בכפוף לכללים הבאים:
     1. הוועדה תקבע את המספר המירבי של הזכאים להתמחות שיועסקו על ידי המבקש בגינם יינתן מענק.
     2. לא יינתן יותר מסך של 50 אלף ש"ח בגין כל זכאי להתמחות שיועסק על ידי המבקש.
     3. הסכום הכולל של המענק לא יעלה על 500 אלף ₪ למבקש בגין תקופת ביצוע.
  3. הודעה בדבר החלטת הוועדה תישלח למבקש.
  4. באם אושרה הבקשה, תכלול ההודעה בין היתר את סכום המענק, תקופת הביצוע ותנאים נוספים ככל שיקבעו על ידי הוועדה.
  5. מי שבקשתו אושרה על ידי הוועדה יהיה עליו לחתום על כתב התחייבות ודף תקציב בנוסח אשר תקבע הוועדה.
  6. האישור יכנס לתוקפו לאחר לאחר חתימת המבקש על כתב ההתחייבות כאמור והוצאת כתב אישור ע"י רשות החדשנות.
  7. כל שינוי באישור שיינתן למקבל האישור, יידרש לאישור מראש של הוועדה ולפי העניין גם של מורשי החתימה של רשות החדשנות.

## התחייבויות מגיש בקשה

* 1. עם גיוס הזכאים להתמחות בפועל המבקש יעביר מסמך המפרט את זהות הזכאים להתמחות שהתקבלו לתפקידים שהוגדרו בבקשה ואת שמות החונכים המלווים להתמחות.
  2. בכל מקרה, הזכאי להתמחות הראשון במסגרת תכנית ההתמחות שאושרה יחל את העסקתו אצל המבקש בתקופה של תשעת (9) החודשים הראשונים של תקופת הביצוע והזכאי להתמחות האחרון יחל את העסקתו אצל המבקש לא יאוחר מתום 12 החודשים הראשונים.
  3. על המבקש לקיים את תכנית התמחות, כפי שאושרה על ידי ועדת המחקר, להנחת דעתה של רשות החדשנות.
  4. על המבקש להעסיק את הזכאים להתמחות בהיקף של משרה מלאה (182 שעות בחודש לפחות).
  5. במשך 6 חודשי העסקתו הראשונים, על המבקש לשלם לזכאים להתמחות שגייס במסגרת תכנית ההתמחות שכר קובע שלא יפחת מסכום ברוטו לחודש כפי שייקבע בנהלי המסלול.
  6. על המבקש להגיש לרשות החדשנות דו"חות פעילות כפי שייקבע בנהלים.
  7. על המבקש לנקוט בכל פעולה נוספת כפי שתידרש בהתאם למסלול הטבה זה והנהלים.
  8. מובהר כי אם מגיש בקשה שאושרה לא יחל לקיים את חובותיו, לרבות חתימה על כתב ההתחייבות כאמור בסעיף ‎8.5 לעיל ולא יקלוט לפחות עובד אחד במסגרת תכנית ההתמחות, בתוך תשעה חודשים ממועד קבלת כתב האישור, וזאת לאחר שקיבל הודעה על אי קיום חובותיו ולא תיקן את המעוות בתוך 45 יום מתאריך ההודעה, הרשות תהא רשאית לבטל את אישורו.

## תשלום לתוכנית מאושרת

* 1. לאחר קבלת כתב אישור ולאחר שהמבקש דיווח לרשות החדשנות על תחילת העסקתו של הזכאי להתמחות הראשון על ידיו בהתאם למסלול ולנהלים – הרשות תעביר למבקש מקדמה בהתאם לנהלים.
  2. יתרת המענק תועבר בהתאם לביצוע בפועל של תכנית ההתמחות שאושרה, ובהתאם לנהלי המסלול.
  3. מובהר כי הזכאות למענק בגין כל זכאי להתמחות לפי מסלול זה מותנת בהעסקה רצופה של ששה חודשים של אותו זכאי להתמחות. במקרה שבו העסקת הזכאי להתמחות הסתיימה קודם תקופת הששה חודשים, תהא הסיבה לכך אשר תהא, יוכל המבקש לגייס זכאי להתמחות חליף, אשר כל הוראות מסלול זה יחולו לגביו, לרבות ההוראה בדבר היותו של המענק בגינו מותנה בהעסקה רצופה של ששה חודשים (מבלי שתילקח בחשבון תקופת העסקתו של הזכאי להתמחות אותו הוא החליף). לא גויס זכאי להתמחות חליף כמפורט לעיל במהלך תקופת הביצוע, המבקש ישיב לרשות כל תשלום שקיבל במסגרת מסלול זה בגין אותו זכאי להתמחות.
  4. יובהר כי פרט למענק, אשר ישולם בכפוף לעמידה בהוראות המסלול והנהלים, רשות החדשנות לא תשתתף ולא תישא בתשלום נוסף כלשהו בקשר עם העסקת עובדים על ידי המבקש, לרבות בנוגע לביצוע ההכשרה כמתואר במסלול זה.

## כפל תמיכה

יובהר כי במשך תקופת ביצוע התכנית המאושרת חל איסור לקבל סיוע מרשות החדשנות ו/או מהממשלה בגין מרכיבים בתכנית המאושרת בהתאם למסלול הטבה זה ומסלולי המשנה שלו.

## דיון חוזר

* 1. הוועדה תקיים דיון חוזר בכל החלטה שקיבלה, אם בתוך 45 ימים ממועד קבלת ההחלטה הגיש המבקש שבעניינו התקבלה החלטת הוועדה כאמור, בקשה מנומקת בכתב לקיים דיון חוזר.
  2. הגשת בקשה לדיון חוזר על-ידי המבקש טעונה תשלום אגרה בהתאם לתקנות אשר נקבעו לעניין זה מכוח חוק החדשנות.

## פיקוח ובקרה

מבקש שקיבל מענק בהתאם למסלול הטבה זה מתחייב בכל עת לאפשר לרשות החדשנות, או למי מטעמה, לרבות גורמים חיצוניים מטעמה, לבקר את פעולותיו, במועדים ובתנאים שיקבעו על ידי ידם ולפעול על פי הנחיות רשות החדשנות כפי שייקבעו מעת לעת.

## ביטול או הפסקת מתן ההטבות

אם מבקש שקיבל כתב אישור לפי מסלול זה, לא עמד בתנאי מסלול הטבה זה, החלטת ועדה, כתב האישור, כתב ההתחייבות, נהלי מסלול ההטבה או בכל תנאי אחר שמחויב לעמוד בו, תראה בכך הוועדה הפרה יסודית של תנאי מסלול ההטבה ורשאית היא להחליט על כל פעולה המפורטת בחוק החדשנות ,לרבות פרק ח' לחוק החדשנות.

## תקציב

* 1. מתן המענק והפעלת מסלול הטבה זה כפופים לאישור התקציב מדי שנה בשנה, למגבלות התקציב ולתקציב המאושר למסלול הטבה זה. בכל מקרה אין לראות במסלול הטבה זה התחייבות מטעם רשות החדשנות לתשלום כלשהו.
  2. במידה ובמועד האישור טרם אושר תקציב רשות החדשנות, יהיה אישור המענק כפוף לקיומו של תקציב בתקנה התקציבית המתאימה ולא תתקבל כל החלטה סופית בדבר המענק המאושר עד לאחר אישור התקציב המדינה על-ידי הגורמים הרלוונטיים.
  3. מובהר כי רשות החדשנות רשאית לעדכן מעת לעת את הסכומים הנקובים במסלול הטבה זה.

## שונות

* 1. הוראות חוק החדשנות, התקנות, הכללים, הנהלים, התנאים וההוראות שנקבעו מכוחו (אם וככל שנקבעו) יחולו על מסלול זה, בשינויים המחויבים ובכלל זה הוראות סימן ד' לפרק ג' לחוק החדשנות (ועדת המחקר), פרק ג1 לחוק החדשנות (חובת הזהירות וחובת האמונים של נושא משרה ברשות), סעיף 15כ"ח לחוק החדשנות (החלת דינים), סעיף 15ל' לחוק החדשנות (הכנסות הרשות), פרק ד' לחוק החדשנות (אישור בקשות למתן הטבות), פרק ה' לחוק החדשנות ופרק ח' לחוק החדשנות (הוראות כלליות) ובכלל זה סעיף 47א לחוק החדשנות (עונשין).
  2. נהלים וכללים של מסלול ההטבה, כפי שייקבעו ויפורסמו מעת לעת הם חלק בלתי נפרד ממסלול הטבה זה. אם קיימת סתירה בין הוראות מסלול הטבה זה לבין הנהלים או הכללים, תגברנה הוראות מסלול הטבה זה.
  3. בכל מקרה אין לראות במסלול הטבה זה התחייבות מטעם רשות החדשנות לאשר את הבקשות השונות או להעביר תשלום כלשהו.
  4. נהלים, כללים, הודעות וכיוצ"ב שיקבעו ביחס למסלול הטבה זה יפורסמו באתר האינטרנט.

## תחילה

הוראות מסלול ההטבה תוקנו ביום 25 בפברואר 2020, והן מחליפות את הוראות מסלול ההטבה מיום 3 בנובמבר 2019. המסלול יופעל במתכונת פיילוט בשנים 2019-2021. בתום תקופה זו, יוחלט על-ידי רשות החדשנות האם ובאיזה אופן להמשיך בהפעלתו.

## נספח א' – רשימת מסלולים מוכרים

|  |  |
| --- | --- |
| 1. | מסלול מספר מס' 1-קרן המו"פ |
| 2. | מסלול מספר מס' 2-תמיכה בחדשנות טכנולוגית של התעשייה בשיתוף עם גורמי ממשל |
| 3. | מסלול הטבה מס' 3-חממות טכנולוגיות (למעט זכייני חממות) |
| 4. | מסלול הטבה מס' 4-מרכזי יזמות טכנולוגית – חממות ייעודיות לביוטכנולוגיה (למעט זכיין החממה) |
| 5. | מסלול מספר מס' 8-תמיכה במו"פ ארוך טווח של חברות עתירות השקעה במו"פ |
| 6. | מסלול הטבה מס' 14- מרכז טכנולוגי לאנרגיה מתחדשת בנגב ובערבה (הכרה תינתן לגורם אשר זכה למימון במסגרת "מסלול מתקדם" בלבד) |
| 7. | מסלול מספר מס' 15-הוראות להסדרת מסלול סיוע למרכזי מו"פ של חברות גדולות בפריפריה |
| 8. | מסלול מס' 17-תכנית לעידוד הקמתם של מרכזי מחקר ופיתוח במדינת ישראל אשר ישמשו את התעשייה הפיננסית העולמית (פיילוט) |
| 9. | מסלול הטבה מס' 19-עידוד פתרונות טכנולוגיים לאוכלוסיות עם מוגבלות |
| 10. | -מסלול מס' 21-תכנית לעידוד השקעות בחברות מגובות הון סיכון בתחום תחליפי נפט לתחבורה |
| 11. | מסלול הטבה מס' 22-חממות ביוטכנולוגיות (למעט זכיין החממה) |
| 12. | מסלול הטבה מס' 23-חברות מתחילות |
| 13. | מסלול מספר מס' 24-עידוד מחקר ופיתוח בתחום טכנולוגיות החלל |
| 14. | מסלול הטבה מס' 26-תכנית אתגר-עידוד מו"פ מוכוון אתגרי בריאות גלובליים |
| 15. | מסלול הטבה מס' 29-תכנית מעבדות לחדשנות טכנולוגית (למעט המעבדה לחדשנות) |
| 16. | מסלול הטבה מס' 30- מסלול לעידוד חדשנות טכנולוגית בתעשייה המוכוונת - לאתגרי המגזר הציבורי |
| 17. | מסלול מספר מס' 35-תכנית לעידוד הקמת או הרחבת פעילות חברות מחקר ופיתוח של תאגידים תעשייתיים זרים בתחומי הביוטכנולוגיה או הרפואה (פיילוט) |
| 18. | מסלול הטבה מס' 39-חממות יזמות בפריפריה (פיילוט) (למעט זכיין החממה) |